Els professionals de la indústria creuerista i naval han mostrat especial interès per l’entorn natural del delta de l’Ebre, la cultura i la gastronomia del territori, i l’oferta en esports i oci que existeix. En les reunions amb els operadors s’han posat en valor les ofertes que té el territori per als turistes com ara la ruta de les Muscleres, el birdwatching -l’observació d’ocells al Parc Natural de Delta de l’Ebre-, cicloturisme, la pràctica d’esports nàutics a la badia dels Alfacs, l’enoturisme i el patrimoni cultural que s’estén per tot el territori. “Tenim un paratge únic que hem de cuidar i potenciar per atreure un turisme sostenible que ajudi a dinamitzar el territori”, ha assenyalat el gerent de Ports.